দুর্নীতি দমন কমিশন (বাংলাদেশ)
দুর্নীতি দমন কমিশন বা দুদক বাংলাদেশে দুর্নীতি দমন, নিয়ন্ত্রণ, ও দুর্নীতি প্রতিরোধে গঠিত একটি কমিশন। দুর্নীতি দমন কমিশন একটি স্বাধীন, নিরপেক্ষ ও সশাসিত সংস্থা। এটি ২০০৪ সালের ২১শে নভেম্বর দুর্নীতি দমন কমিশন আইন, ২০০৪ অনুসারে কার্যকর হয়েছে। ২০০৪ সালে আইনটি প্রবর্তনের পর ২০১৩ ও ২০১৬ সালে আইনটি সংশোধন করা হয়েছে। ২০০৭ সালে দুর্নীতি দমন কমিশন বিধিমালা ২০০৭ প্রবর্তন করা হয়েছে। ২০১৯ সালে এ বিধিমালা সংশোধন করা হয়েছে। দুদক চাকরি বিধিমালা প্রবর্তন করা হয়েছে ২০০৮ সালে। একজন চেয়ারম্যান ও দুজন কমিশনার নিয়ে গঠিত দুর্নীতি দমন কমিশন এর প্রধান কার্যালয় ঢাকার সেগুনবাগিচায় অবস্থিত। দেশে দুর্নীতি ও দুর্নীতিমূলক কাজে জড়িতদের বিরুদ্ধে আইনানুগ ব্যবস্থা গ্রহণে একমাত্র স্বীকৃত সংস্থা এটি। যে কোনো ব্যক্তি বা সংস্থার বিরুদ্ধে কমিশনের এখতিয়ারভুক্ত বিষয়ে কোনো অভিযোগ সমন্বিত জেলা কার্যালয়, বিভাগীয় অথবা সেগুনবাগিচা, ঢাকাস্থ প্রধান কার্যালয় প্রেরণ করা যাবে। বর্তমানে চেয়ারম্যান হিসেবে দায়িত্ব পালন করছেন মোহাম্মদ মঈনউদ্দীন আবদুল্লাহ। বিভাগীয় কার্যালয়সমূহ: দেশের ৮টি বিভাগে দুর্নীতি দমন কমিশনের ৮টি বিভাগীয় কার্যালয় রয়েছে। বিভাগীয় কার্যালয়ের প্রধান হলেন একজন পরিচালক। সমন্বিত জেলা কার্যালয়সমূহ: সারাদেশে দুর্নীতি দমন কমিশনের ৩৬টি সমন্বিত জেলা কার্যালয় (সজেকা) রয়েছে। সমন্বিত জেলা কার্যালয় বা সজেকার প্রধান হলেন একজন উপপরিচালক। সমন্বিত জেলা কার্যালয় গুলো হলো-১. ঢাকা-১, ২. ঢাকা-২, ৩. চট্টগ্রাম-১, ৪. চট্টগ্রাম-২, ৫.গাজীপুর, ৬. নারায়ণগঞ্জ, ৭. টাঙ্গাইল, ৮. কুমিল্লা, ৯. বরিশাল, ১০. গোপালগঞ্জ, ১১. ফরিদপুর, ১২. মাদারীপুর, ১৩. রংপুর, ১৪. খুলনা, ১৫. সিলেট, ১৬. রাজশাহী, ১৭. যশোর, ১৮. কুষ্টিয়া, ১৯. বগুড়া, ২০. পাবনা, ২১. দিনাজপুর, ২২. কুড়িগ্রাম, ২৩. ঠাকুরগাঁও, ২৪. রাঙ্গামাটি, ২৫. পটুয়াখালী, ২৬. নওগাঁ, ২৭. কিশোরগঞ্জ, ২৮. জামালপুর, ২৯. পিরোজপুর, ৩০. ঝিনাইদহ, ৩১. চাঁদপুর, ৩২. হবিগঞ্জ, ৩৩.নোয়াখালী, ৩৪. বাগেরহাট, ৩৫. ময়মনসিংহ, ৩৬. কক্সবাজার।